再次韻作招隠篇
作者：陳造
朝代：宋

paragraphs: 我家五畝園，泉細地不渴。
載酒噬肯遊，開門誰汝遏。
典衣買花栽，種十八九活。
繁華出荒穢，天巧容人奪。
三徑紆曉步，兩部厭晴聒。
長日岸幘嘯，看人曳裾謁。
伸屈較倚伏，烜赫藏戾孽。
蠻觸勝負間，吾老飽所閲。
孰知花藥疇，細炷沈檀屑。
此樂彼莫顧，渠愛我已割。
微吟會心處，山鳥亦欣說。
焉得喙三尺，佳處爲君說。
秋蘭媚幽芳，野竹挺高節。
當知陶一觴，可敵蕭八葉。
駢來作螟蠃，獨立耿玉雪。